《四月二十七日同姚同年燮熊鹾尹松之陈明经凤孙小集江亭 其一》
清代·蒋湘南

云萍小聚一亭高，风捲苍蒹起怒涛。胜会难忘黄叔度，新诗宜付薛阳陶。

花当倦后歌犹荡，酒到酣时笛亦豪。更喜西山来入座，分青此日为吾曹。

作者简介：清河南固始人，字子潇。道光十五年举人。治经宗许、郑。有《十四经日记》、《七经楼文钞》、《春晖阁诗钞》等。